《一枝春 忆别》
清代·左锡嘉

已恨宵长，怎禁它、隔巷疏砧敲碎。桃笙乍荐，无奈嫩凉如水。

鸳帏悄闭。听修竹、谱成商吹。凭一粟、灯剪秋心，絮尽别离滋味。

依然拥衾无寐。便兰篝香烬，蝶魂来未。红蕤枕角，湿透几丝清泪。

三分酒病，更拼抵、十分憔悴。还只怕、鹦鹉惊寒，唤人早起。

作者简介：左锡嘉，字婉芬，一字小云，晚号冰如，阳湖人。华阳道光甲辰进士、吉安知府赠太仆寺卿曾咏继室。有《浣香小草》、《吟云集》、《卷葹吟》、《冷吟集》。